與英上人游紫霄觀戲述短歌
作者：葉適
朝代：宋

paragraphs: 野水隨路曲，東風得木鳴。
景物已和柔，川原倍敷榮。
茂桑高既條，細草亦叢生。
眷言雲外士，及此塵中行。
南臨大陂出，波面與心平。
道旁古精廬，黄茅間荆榛。
會集傾遠村，裳衣自鮮明。
銀釵插山丹，歌笑喧嚶嚀。
何以勞比鄰，粔籹雜餦餳。
去年谷不飽，白骨今縱橫。
等爲造化役，未究悲忻情。
歸來日已夕，舊徑成溝坑。
大車者誰子，不寐方宵行。
死魂未滿眉，擿埴將安程。
感此良自哂，抱谷非鸝鶊。